
Uznesenie Okresný súd Galanta v právnej veci v spore žalobcu: A. B., nar. XX.X.XXXX, C. D. XXX, XXX XX E., proti žalovanému: F. G., maliar, H., o nejasnom podaní, takto rozhodol: Súd podanie žalobcu doručené súdu dňa 7.1.2025 o d m i e t a. odôvodnenie: 1. Tunajšiemu súdu bolo dňa 7.1.2025 doručené podanie žalobcu, ktorým žiadal o vrátenie finančnej hotovosti od F. G., nakoľko vykonal nekvalitnú prácu, keďže opadala maľba, farba sa olúpala a zle poukladal podlahu. 2. Nakoľko podanie nemalo náležitosti riadnej žaloby v zmysle § 129 ods. 1 CSP a § 133 ods. 1 CSP, predovšetkým v návrhu chýbalo jednoznačné označenie strany žalobcu a aj žalovaného, proti ktorému žaloba smeruje. Žalobca ďalej neopísal dostatočne podrobne skutkový stav, ktorý by odôvodňoval jeho nárok a taktiež k svojmu podaniu nepripojil, resp. neoznačil žiadne dôkazy, ktoré by jeho nárok preukazovali. Žalobca tiež opomenul uviesť jasný, zrozumiteľný a vykonateľný petit žaloby, t.j. uviesť, čoho sa presne domáha takým spôsobom, aby výrok rozhodnutia súdu bol schopný sám o sebe vyriešiť sporný vzťah medzi stranami sporu. Žalobca bol zároveň poučený, že ak podanie v stanovenej lehote neopraví alebo nedoplní a pre tento nedostatok nebude možné v konaní pokračovať, súd toto podanie odmietne. Predmetné uznesenie bolo žalobcovi doručené dňa 16.1.2025. 3. Podľa § 129 ods. 1 CSP, ak ide o podanie vo veci samej alebo návrh na nariadenie neodkladného opatrenia alebo zabezpečovacieho opatrenia, z ktorého nie je zrejmé, čoho sa týka a čo sa ním sleduje, alebo ide o podanie neúplné alebo nezrozumiteľné, súd vyzve toho, kto podanie urobil, aby podanie doplnil alebo opravil v lehote, ktorá nemôže byť kratšia ako desať dní. 4. Podľa § 129 ods. 2 CSP, v uznesení podľa odseku 1 súd uvedie, v čom je podanie neúplné alebo nezrozumiteľné a ako ho treba doplniť alebo opraviť a poučí o možnosti podanie odmietnuť. 5. Podľa § 129 ods. 3 CSP, ak sa v lehote určenej súdom podanie nedoplní alebo neopraví, súd podanie odmietne; to neplatí, ak pre uvedený nedostatok možno v konaní pokračovať. 6. Podľa § 129 ods. 4 CSP, ak sa podanie opraví alebo doplní v celom rozsahu v súlade s výzvou podľa odseku 1 najneskôr do uplynutia lehoty na podanie odvolania proti uzneseniu o odmietnutí podania, o odvolaní proti tomuto uzneseniu môže rozhodnúť súd, ktorý ho vydal.
7. Nakoľko žalobca v lehote určenej súdom podanie, ktoré by mohlo byť podľa svojho obsahu žalobou síce doplnil, avšak nie dostatočne, súd postupoval v zmysle uvedených zákonných ustanovení a rozhodol tak, ako je uvedené vo výroku tohto uznesenia a podanie žalobcu odmietol. Ani v doplnenom podaní, ktoré žalobca doručil tunajšiemu súdu dňa 27.1.2025 žalobca totiž neoznačil žalovaného dostatočne na to, aby súd mohol s ním pokračovať v konaní, neopísal skutkový stav v dostatočnej miere, k svojej žalobe nepripojil ani žiadne dôkazy, ktoré by preukazovali jeho nárok a neuviedol ani jasný, zrozumiteľný a vykonateľný petit. Keďže pre uvedené nedostatky nie je možné v konaní pokračovať, súd podanie žalobcu podľa ustanovenia § 129 ods. 3 CSP odmietol. 8. O trovách konania súd nerozhodoval, pretože na základe podania žalobcu konanie vo veci nezačalo, preto stranám sporu ani trovy konania nemohli vzniknúť. 9. Súd dáva do pozornosti žalobcovi, že o spísanie kvalifikovanej žaloby, resp. o poskytnutie právnej služby môže požiadať ktoréhokoľvek advokáta. V prípade, ak sa žalobca nachádza v stave materiálnej núdze, môže požiadať o poskytnutie právnej pomoci Centrum právnej pomoci. Poučenie: Proti uzneseniu je prípustné podať odvolanie v lehote 15 dní od doručenia uznesenia na Okresnom súde Galanta (ust. § 357 CSP). V odvolaní sa má popri všeobecných náležitostiach (ust. § 127 ods. 1 CSP) uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh) (ust. § 363 CSP) Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania (ust. § 364 CSP). Odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis. Ak účastník nepredloží potrebný počet rovnopisov a príloh, súd vyhotoví kópie na jeho trovy.

